Mandi Bete!
Mandi nono! Cemût sêstu vuê?
Ah, la vecjaie! O soi chi di vuê di matine a cirî di ricuardâmi une robe.
Ce robe, nono?
O ai di clamâ il spacecamin prime che al vegni l’Invier, par viodi de nape! Ma no mi visi plui il non di chel che al ven di solit. Al à di jessi il cusin dal nevôt de femine di Vigji, o forsit al jere il fradi de gnece dal copari dal fi di Agnul.
Âstu provât a googolâ?
Par gjavâmi di cjâf il pinsîr? Ma a mi mi covente pardabon un spacecamin, no soi dome preocupât pe memorie!
Par chel o dîs: âstu provât a googolâ?
E par fâ ce? Netâmi la nape cuntun maion?
Ce jentrial il maion?
E dopo, nol è che e sedi propit la mê ativitât preferide.
Ma cuale, nono?
Gucjâ! Lu faseve la none, no jo! Se propit o ai di fâ alc par passâ il timp e gjavâmi i pinsîrs, o voi te ostarie a zuiâ di briscule. E soredut, par netâ la nape a coventin i imprescj juscj, no dal sigûr un peçot di lane!
“Googolâ”, nono! No gucjâ! Al ven di “Google”.
Cudul?
Google, nono, un motôr di ricercje.
Ma ce varessio, di cjapâ sù la machine e di lâ a cirî un spacecamin cussì a câs?
Nissune machine, nono, al è dut dentri di un computer.
Il motôr?
Sì, nono: tu scrivis ce che tu stâs cirint e lui lu cjate. E stant che il motôr di ricercje plui famôs di ducj si clame “Google”, cirî su internet si dîs “googolâ”.
Mh… e a ce vadial?
Ce?
Chest Google. Vadial a nafte? Tu mi âs dite tu che al è un motôr! Isal eletric?
Ma no, nono! Si clame “motôr di ricercje”, ma nol è un motôr come che tu lu intindis tu! Lu clamin cussì parcè che tu tu i dâs il comant e lui al cîr di bessôl. Cjale, tal fâs viodi sul telefonut: tu tu scrivis “spazzacamino” e tu frachis chi. Tu spietis un moment… veju chi: ti tire fûr ducj i spacecamin chi ator.
Come un elenc telefonic?
Une robe dal gjenar, dome che tu puedis cirî di dut, cualsisedi robe che e sedi su Internet, no dome buteghis o artesans o personis cul telefon.
E al sa dut? Plui di Catine, chê de ostarie?
Al sa in pratiche dut, nono.
Fasimi viodi chescj spacecamin… Isal ancje il cusin dal nevôt de femine di Vigji?
Chel no lu sai, nono. Google no ti scrîf mighe ducj i parintâts!
Lu savevi jo! Alore disi al to “cudul” che prime di svantâsi di savê dut, al à di vignî chi a fâsi cuatri tais e a imparâ un pôc di chei plui vecjos! ❚
pre Antoni Beline
eus_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn luo_Latn fur_Latn fur_Latn som_Latn fur_Latn fur_Latn fur_Latn fur_Latn fur_Latn gla_Latn hau_Latn fur_Latn fur_Latn ita_Latn fur_Latn fur_Latn fur_Latn fur_Latn fur_Latn fur_Latn fur_Latn